เด้งกลับช่วงสั้น ?
*สัปดาห์ก่อนชมรมแมงเม่า กับชมรมแมงโม้ ผสมโรงกับชมรมแมงลือ ส่งสารผ่านทางนกพิราบ เพื่อสอบถามถึงหุ้นทีเด็ดรายตัวที่เล่นตามสัญญาณเทคนิคแค่ช่วงระยะเวลาสั้น ๆ ในระหว่างรอความชัดเจนเกี่ยวกับเศรษฐกิจโลก.. มีหุ้นตัวไหน น่ารักน่าลุ้นบ้าง ? รวมทั้งผลลัพธ์ที่ออกมาได้หรือเสีย ไม่ว่ากันอยู่แล้ว! ขอแค่อย่างเดียวก็คือ อย่าแนะนำหุ้นที่มีสภาพคล่องต่ำ เพราะมันออกตัวค่อนข้างลำบาก และยังทรมานใจอย่างรุนแรงเมื่อรู้ว่า “อยู่คนเดียวบนดอย” น่ะค่ะ
28 ต.ค. 2562

เจาะกระดาน : โมนิก้าและทีมงาน
*สัปดาห์ก่อนชมรมแมงเม่า กับชมรมแมงโม้ ผสมโรงกับชมรมแมงลือ ส่งสารผ่านทางนกพิราบ เพื่อสอบถามถึงหุ้นทีเด็ดรายตัวที่เล่นตามสัญญาณเทคนิคแค่ช่วงระยะเวลาสั้น ๆ ในระหว่างรอความชัดเจนเกี่ยวกับเศรษฐกิจโลก.. มีหุ้นตัวไหน น่ารักน่าลุ้นบ้าง ? รวมทั้งผลลัพธ์ที่ออกมาได้หรือเสีย ไม่ว่ากันอยู่แล้ว! ขอแค่อย่างเดียวก็คือ อย่าแนะนำหุ้นที่มีสภาพคล่องต่ำ เพราะมันออกตัวค่อนข้างลำบาก และยังทรมานใจอย่างรุนแรงเมื่อรู้ว่า “อยู่คนเดียวบนดอย” น่ะค่ะ
*วันนี้จึงขอพูดเฉพาะเนื้อ ๆ เน้น ๆ ตามสไตล์กูรูที่หันมาเอาดีทางด้านสัญญาณเทคนิคแทนปัจจัยพื้นฐาน เพราะเมื่อวิเคราะห์แบบขั้นเทพพบว่า ตลาดหุ้นไทยมีความเป็นไปได้ 2 ทางด้วยกันคือ หากดัชนีดีดกลับขึ้นมายืนเหนือ 1,600 จุดได้อีกครั้ง ก็มีลุ้นไปถึงระดับ 1,650 จุด แต่ถ้าไปไม่ถึงฝั่งฝัน ก็คงทรุดตัวมาที่แนวรับสำคัญบริเวณ 1,550 จุด “โมนิก้า” ถึงอยากให้ขาลุยพิจารณากรอบการเล่นเที่ยวนี้ให้ดี ๆ หลังดัชนีวิ่งขึ้นมาปิดที่ระดับ 1,596.48 จุด บวกไป 3.20 จุด ด้วยมูลค่าการซื้อขาย 4.98 หมื่นล้านบาท เจ้าค่ะ
*เนื่องจากการเด้งขึ้นของดัชนีในระยะนี้ ไม่น่าจะออกตัวแรงเหมือนเช่นที่แล้วมา และไม่ควรลืมว่า เมื่อใดที่ดัชนีสามารถยืนเหนือ 1,600 จุด พร้อมกับเคลื่อนตัวไปหาแนวต้านบริเวณ 1,650 จุด ก็ควรขายทำกำไรเล็ก ๆ น้อย ๆ เพื่อรอช้อนซื้อหุ้นเมื่ออ่อนตัวลง.. ที่น่าสนใจก็คือ สัญญาณ candlestick และ Indicators ให้ภาพบวกเล็ก ๆ ส่งผลให้ความน่าจะเป็นของตลาดหุ้นในช่วงต่อไปก็คือ แม้จะแกว่งลงบ่อยแค่ไหน แต่มีลุ้นรีบาวด์ตลอดนะจะบอกให้
*เม้าท์ถึงบรรยากาศพอหอมปากหอมคอแล้ว “โมนิก้า” ขอพุ่งเป้าไปยังหุ้นน้องไก่ GFPT เรียกได้ว่าถึงคราวเคราะห์ซ้ำกรรมซัดจริง ๆ เจอมรสุมไฟไหม้โรงงานทำให้ต้องหยุดสายพานผลิตไปได้ไม่เท่าไหร่ ตอนนี้ยังต้องมาเจอกับข่าวจีนเลิกแบนนำเข้าไก่จากสหรัฐฯ อีกครั้ง กลายเป็น Sentiment ลบกระทบผลงานไตรมาส 4 เข้าอย่างจัง บรรดาแฟนคลับถึงได้เทขายออกมาเรื่อย ๆ จนล่าสุดลงมาปิดที่ 13.60 บาท ลบไป 0.40 บาท หรือลงไป 2.86% มูลค่าการซื้อขาย 126 ล้านบาท ต่ำสุดในรอบ 7 เดือน คงได้เวลาทำบุญล้างซวยกันสักหน่อยแล้วนะเจ้าคะ
*ส่วนในรายของ SIRI ราคาหุ้นยังคงดำดิ่งลงต่อเนื่อง แถมล่าสุดยังถูกพรรคพวกทำชอร์ตเซลล์ ทำเอาหุ้นลงไปทำจุดต่ำสุดที่ระดับ 1.06 บาท ก่อนจะตีกลับขึ้นมาปิดที่บริเวณ 1.11 บาท ลบไป 0.01 บาท หรือลงไปเกือบ 1% ด้วยมูลค่าการซื้อขาย 35 ล้านบาทแบบนี้ “โมนิก้า” ขอแนะนำให้แฟนคลับอย่าเพิ่งหาเหาใส่หัว เพราะหากราคาหุ้นหลุด 1 บาทลงไปเมื่อไหร่! คงจะควานหาก้นเหวไม่เจออีกพักใหญ่ ๆ และกว่าจะมีเรี่ยวแรงฟื้นตัวอีกทีคงยากเจ้าค่ะ
*สำหรับในรายของหุ้นน้องใหม่ RBF เรียกได้ว่าดีดกลับแบบสวย ๆ หลังจากโดนยำรวมมิตรไปเมื่อช่วงปลายสัปดาห์ก่อน วานนี้ถึงได้เห็นการรีบาวด์ขึ้นมาปิดที่ระดับ 4.50 บาท บวกไป 0.46 บาท หรือบวกไป 11.39% ด้วยมูลค่าการซื้อขาย 478 ล้านบาท แถมยังโล่งใจได้อีกเปลาะว่าธุรกิจจะไม่สะดุดหลังสหรัฐฯ ประกาศตัดสิทธิ GSP สินค้าไทยมูลค่าสูงเฉียด 4 หมื่นล้านบาท แต่ทั้งนี้ทั้งนั้นก็ยังต้องลุ้นอีกทีว่ากำไรจะเติบโตได้อย่างที่พูดรึเปล่า..อิอิอิ
*เม้าท์ถึงหุ้นที่มาดีทั้งที ก็ควรให้พื้นที่กับหุ้น TOA เพราะช่วงนี้หุ้นทะยานไม่หยุด จนวานนี้ขึ้นมาที่ระดับ 47.25 บาท บวกไป 1.25 บาท หรือขึ้นไป 2.70% ด้วยมูลค่าการซื้อขาย 92 ล้านบาท พร้อมกับทำ all time high นับตั้งแต่เข้าตลาดหุ้น ขณะที่ธุรกิจขายสีก็ไปได้ดีเช่นกัน ถึงขนาดเซียนหุ้นออกมาฟันธงกำไรไตรมาส 3 จะออกมาโดดเด่น และยาวไปถึงไตรมาส 4 หลังรายได้พุ่งและต้นทุนลด อีกทั้งรับอานิสงส์บาทแข็งอีกต่างหาก จึงกลายเป็นทางเลือกสำหรับนักเล่นประเภท “ใจถึง พึ่งได้” นะจะบอกให้
*เช่นเดียวกับในรายของ BFIT กลายเป็นหุ้นที่ขยันเอาใจแม่ไม่หยุดหย่อน ซึ่งเที่ยวนี้อวดผลงานด้วยการโชว์ตัวเลขกำไรโตแบบฉุดไม่อยู่ หนุนให้ราคาขึ้นไปทำ new high แบบชิว ๆ พ่วงด้วยการแรลลี่ยาว ๆ เกือบข้ามสัปดาห์ ถ้าไม่ดันไปสะดุดเจอตอภาวะตลาดฯ ที่เกินจะควบคุมในวันศุกร์ที่แล้ว “โมนิก้า” เชื่อเหลือเกินว่า ราคามีสิทธิขึ้นไปแตะที่ระดับ 40 บาทได้อย่างแน่นอน เพราะขนาดเพิ่งโดนถล่มหยก ๆ วานนี้หุ้นกลับพุ่งขึ้นมาปิดที่ระดับ 38.25 บาท บวกไป 2.25 บาท หรือขึ้นไป 6.25% ด้วยมูลค่าการซื้อขาย 96.23 ล้านบาท ได้แบบเก๋ ๆ เจ้าค่ะ
*สำหรับหุ้นรายตัวที่ “โมนิก้า” อยากเจาะจงให้นักลงทุนระยะสั้น ๆ ซื้อตามคงหนีไม่พ้น BEAUTY เพราะมีวอลุ่มซื้อนำโด่งมาแต่ไก่โห่ พร้อมกันนั้นก็มีข่าวแว่ว ๆ คอยออกมาสร้างความมั่นใจให้กับนักลงทุนตลอดเวลา เดี๊ยนถึงเชียร์ให้เล่นของหนักเป็นการเผาหัว..ที่สำคัญก็คือ การทะยานขึ้นในแต่ละวัน สามารถเรียกเสียงซี้ดซ้าดจากผู้เข้าเล่นได้เป็นประจำ เดี๊ยนถึงมองราคาปิดที่ 2.28 บาท บวกไป 0.06 บาท หรือขึ้นไป 2.70% ด้วยมูลค่าการซื้อขาย 250 ล้านบาท น่าจะเป็นตัวเลือกสำหรับคนที่ชอบอะไรแซ่บ ๆ พะยะค่ะ